Aihe: Teknologian vaikutus ihmiseen 
Rajaus: Miten kännykän käyttö vaikuttaa ajatteluun?
Aloituksia
Esimerkkitapauksen kuvaus
Tyttö tapailee kännykkää tenttikirjan alta. On selvää, että hänen pitäisi keskittyä, jotta voisi muistaa ja ymmärtää luettavan tekstin. Puhelin vie kuitenkin voiton: onhan pakko tarkistaa, mitä Facebookin uutisvirta tarjoaa, mitä ystävä on jakanut ja millainen on viimeisin Instagram-hitti. Viattomalta tuntuva vilkaisu kuitenkin keskeyttää työskentelyn yllättävän pitkäksi aikaa. On vaikeaa jatkaa, kun kännykkä määrää tahdin, ei oma ajattelu. 
Taustatietojen esittely
Kännykän kehitys on ollut huikeaa. 1970-luvulla kehitetystä kilon painoisesta laatikosta on tullut hipaisuilla toimiva älypuhelin. Sen muistikapasiteetti päihittää 1980-luvun huoneen kokoiset tietokoneet, ja koko maailma on kännykän käyttäjän käsissä. Tällä hetkellä suomalaisista alle 55-vuotiaista melkein kaikilla on kännykkä, ja erityisen tiukasti se pysyy nuorten kädessä. Matkapuhelimesta on tullut itsestäänselvyys ja välttämättömyys. Näin tiiviin suhteen on pakko vaikuttaa käyttäjänsä tapoihin ja ajatteluun.
Oma kokemus
Minun vaikea keskittyä kokonaisen romaanin lukemiseen. Vielä muutama vuosi sitten uppouduin tuntikausiksi kerrallaan kaunokirjallisuuden maailmaan, mutta nyt jaksan syventyä korkeintaan novelliin. Pitkän elokuvan katsominen kotisohvalla tuntuu pitkäpiimäiseltä, joten kaukosäätimen avustuksella voin surffailla kanavalta toiselle, eikä minun tarvitse uhrata aikaa mihinkään paria minuuttia kauempaa. Mitä minulle on tapahtunut? 
Vastakohta-asettelu
Vuoden 2018 Suomi on erikoisessa tilanteessa. Talouden pyörät ovat pyörineet pari viime vuotta kovalla vauhdilla, ja työllisyysaste on kääntynyt vankkaan nousuun. Nokia-Suomi yrittää myös luoda uusia menestystarinoita biotalouden tai peliteollisuuden aloilla. Päättäjät hehkuttavat monipuolisen koulutuksen tärkeyttä. Ironista kyllä, monen suomalaisen työpanos tuntuu vain heikkenevän: keskittyminen on vaikeaa, työajalla tuijotetaan sosiaalista mediaa ja varsinkin nuorten työntekijöiden valitetaan kasvaneen kiinni kännykkään. Työelämä on kuitenkin vain yksi osa-alue, jolla kännykän ote ihmisestä on vaarallisesti vahvistunut.

Ihmiset tyhmistyvät. Taaperot eivät opi puhumaan, ja entistä useammille kouluikäisille lukemaan oppiminen tuottaa vaikeuksia. Opettajat tuskailevat teinien olemattomien kirjoitustaitojen kanssa, ja jopa lukiolaisten ajattelutaitojen sanotaan heikentyneen viime vuosina. Aikuiset puolestaan jakavat kritiikittä verkon valeuutisia tai ottavat todesta mitä hurjimpia viraali-ilmiöitä. Kansalaisen perustaidot ja terve järki ovat kokeneet inflaation. Syy on helppo löytää: kännykkä, joka opettaa käyttäjänsä sätkynukeksi ja Pavlovin koiraksi.
